BRATISLAVA 17. januára (SITA) - Dirigent Slovenského národného divadla (SND) v Bratislave Pavol Selecký dnes požiadal poslancov parlamentného výboru pre kultúru a médiá o poslanecký prieskum. Týka sa rozhodnutia Arcibiskupského úradu v Trnave, ktorý podľa neho plánuje v konkatedrále Dómu sv. Martina v Bratislave nahradiť existujúci historický organ novým elektronickým nástrojom. Súčasťou tejto inštalácie má byť aj prestavba pôvodného priestoru chóru v chráme, informoval agentúru SITA Selecký.
Podľa Seleckého pôvodný organ tvorí integrálnu súčasť interiéru významnej národnej kultúrnej pamiatky. Okrem toho je organ súčasťou hudobnej a kultúrnej tradície Bratislavy a Slovenska, ako aj kultúrneho dedičstva Európy. Pôvodný chór ako aj umiestnenie historického organu navrhol skladateľ Franz Liszt. Ako ďalej uviedol Selecký pre agentúru SITA, takýmto zásahom sa naruší ojedinelý koncertný priestor. Výmena organu predstavuje aj zásah do štruktúry krehkých vnútorných väzieb katedrály. Poslanci výboru by mali preskúmať opodstatnenosť radikálneho riešenia výmeny organu v Dóme sv. Martina Arcibiskupským úradom v Trnave. K návrhu sa podľa Seleckého podpisom pripojilo takmer 400 bratislavských umelcov.